ከሁለት ሳምንት በኋላ ፖለቲከኞች ከዋይት ሀውስ ተጠራርገው ወጥተው የቢዝነስ ሰዎች ይተካሉ፡፡ (ዋሽንግተን ሌላ ዎልስትሪት ልትሆን ነው!) አገር በናጠጡ ነጋዴዎች አትመራም፣ የሚል ጥልቅ እምነት ያላቸው ሰዎች የትራምፕ ካቢኔ ሊያሰጋቸው ይችላል፡፡ ይሄን የመረጠው ግን ሌላ ሳይሆን የአሜሪካ ህዝብ ነው - በድምፁ!! አሜሪካውያን ትራምፕን የመረጡት በሁለት ምክንያቶች ሊሆን ይችላል፡፡ አንድም በምርጫ ቅስቀሳቸው አምነውና ተደምመው አሊያም በኦባማ ዲሞክራቲክ ፓርቲና በልሂቃን ፖለቲከኞች ላይ ያላቸውን ቁጣና ንቀት ለመግለፅ ነው - እንደ ተቃውሞ!! (በ97 ምርጫ ህዝብ ድምጹን ለቅንጅት የሰጠው ኢህዴግን ለመቃወም ነው ሲባል ነበር!)
